送施秀才
作者：蘇舜欽
朝代：宋

paragraphs: 賤生罹兇喪，日與死亡逼。
羈孤困猜嫌，動步畏蛇蜮。
之子脫俗情，平生未相識。
足繭千里來，顧我喜顔色。
衣裘風霜凋，顔髮塵土蝕。
開席揖之坐，意勤語腷塞。
徐徐動辭氣，突兀露胸臆。
紺囊出文章，發覆見寶璧。
自羞無所有，曷以報相德。
告行東風前，花草正狼籍。
又無一尊酒，澆沃慰遠客。
扁舟下長淮，企立空歎息。